钦定古今图书集成/明伦汇编/人事典/第023卷 > 图书编 > 《神释》
## 钦定古今图书集成/明伦汇编/人事典/第023卷 > 图书编 > 《神释》

大钧无私力，万物自森著。人为三才中，岂不以我故。
与君虽异物，生而相依附。结托善恶同，安得不相语。
三皇大圣人，今复在何处？彭祖寿永年，欲留不得住。
老少同一死，贤愚无复数。日醉或能忘，将非促龄具。
立善常所欣，谁当为汝誉。甚念伤吾生，正宜委运去。
纵浪大化中，不喜亦不惧。应尽便须尽，无复独多虑。

《庄子·在宥篇》：黄帝闻广成子在空同之上，往问至道
之精。广成子曰：“至道之精，窈窈冥冥，至道之极，昏昏
默默。无视无听，抱神以静，形将自正，必静必清，无劳
女形，无摇女精，乃可以长生。目无所见，耳无所闻，心
无所知，女神将守形，形乃长生。”

《淮南子道应训》：白公胜虑乱，罢朝而立，倒杖策錣上
贯颐，血流至地而弗知也。郑人闻之曰：“颐之忘，将何
不忘哉？”此言精神之越于外，智虑之荡于内，则不能
漏理其形也。是故神之所用者远，则所遗者近也。
《吴越春秋》：“越王请大夫种而问曰：‘吾昔日受夫子之
言，自免于穷厄之地。今欲奉不羁之计，以雪吾之宿
仇，何行而功乎’？”大夫种曰：“夫欲报怨复仇，破吴灭敌
者，有九术：凡此九术，君王闭口勿传，守之以神，取天
下不难，而况于吴？”

《庄子养生主》篇：“庖丁为文惠君解牛，奏刀𬴃然莫不
中音。文惠君曰：‘嘻！善哉！技盖至此乎’？庖丁对曰：‘始臣
解牛之时，所见无非牛者，三年之后，未尝见全牛也。
方今之时，臣以神遇而不以目遇，官知止而神欲行’。”
《魏志刘晔传》注：“《傅子》曰：太祖征晔及蒋济等五人，皆
扬州名士。每舍亭传，未尝不讲所以行军进退之宜”，
虚实战争之术，而晔独不一言。济怪而问之，晔答曰：
“对明主，非精神不接，精神可学而得乎？”及见太祖，四
人争对，晔不一言，四人笑之。后乃设远言以动太祖，
太祖适知便止，若是者三。其旨趣以为远言宜征，精
神独见，以尽其机，不宜于猥坐说也。

《晋书卫玠传》：玠字叔宝。刘琰、谢尚共论中朝人士。或
问：杜乂可方卫洗马不？琰云：“杜乂肤清，叔宝神清。”
《温峤传》：峤为王敦左司马，深结钱凤为之声誉，每曰：
“钱世仪精神满腹。”峤素有知人之称。凤闻而悦之。
《魏咏之传》：咏之为州主簿，尝见桓元，既出，元鄙其精
神不隽，谓客曰：“庸神而宅伟干，不成令器。”

《南史范缜传》：“范缜著《神灭论》，萧子良使王融谓曰：‘神
灭既自非理，而卿坚执之。以卿才美，何患不至中书
郎？而故乖刺为此’。缜大笑曰：‘使范缜卖论取官，已至
令仆矣，何但中书郎耶《珍珠船独异记》：“北齐侍御史李广，博览群书，众史梦
一人曰：‘我心神也，君使我太苦’。辞去，俄而卒。”

《开元天宝遗事》：明皇每朝政有阙，则虚怀纳谏，大开
士路。早朝，百辟趋班，帝见张九龄风威秀整，异于众
僚，谓左右曰：“朕每见九龄，使我精神顿生。”

《广异记》：“郑齐婴，开元中为吏部侍郎、河南黜陟使。将
归，途次华州，忽见五人衣五方色衣，诣厅再拜，齐婴
问其由，答曰：‘是大使五脏神’。齐婴问曰：‘神当居身中，
何故相见’？答曰：‘神以守气，气竭当散’。婴曰：‘审如是，吾
其死乎’？曰：‘然’。婴仓卒求延晷刻，欲为表章及身后事，
神言：‘还至后衙则可’。婴为设酒馔，皆拜而受。既修表”，
沐浴，服新衣，卧西壁下，至时而卒。

柳少游善卜筮，著名于京师。天宝中，有客持一缣诣
少游，引入问故，答曰：“愿知年命。”少游为作卦，成而悲
叹曰：“君卦不吉，合尽今日暮。”其人伤叹久之，因求浆。
家人持水至，见两少游，不知谁者是客。少游指神为
客，令持与客，客乃辞去。童送出门，数步遂灭。俄闻空
中有哭声甚哀，还问少游：“郎君识此人否？”具言前事，
少游方知客是精神，遂使看缣，乃一纸缣尔，叹曰：“神
舍我去，我其死矣！”日暮果卒。

《唐书。李泌传》：帝召泌，使张说试其能，泌赋方圆动静，
说因贺帝得奇童，帝大悦曰：“是子精神要大于身。”
《云仙杂记》：贾岛尝以岁除，取一年所得诗，祭以酒脯
曰：“劳吾精神，以是补之。”

《墨庄漫录》：范文正公长子监簿纯佑，自幼警悟，明敏
过人。文正公所料事，必先知之，善能出神。公在西边，
凡卤情几事，皆预遥知，盖出神之卤庭得之，故公每
制胜，料敌如神者，监簿之力也。因出神为人所惊，自
此神观不足，未几而亡，时甚少也。

《孙公谈圃》：范峒善风鉴。公为中书舍人时，峒曰：“凡坐
狨毛，要如半睡者。公在马上精神太衒，恐不久居此。”
未几，果出知南京。

《琅嬛记》等师僧有奇术，与人共坐静室，能摄其神，共
游安养境界，大都与《阿弥经》所说仿佛。是人既神游
一二次，则梦中所见往往类之。其梦游既多，则临终
灵性自无他往，必西方无疑也。

《龙兴慈记》：刘伯温少时读书寺中，僧房有一异人，每
出，神去锁门，或一月半月，偶有北来使客无房可宿，
见此空房，击开之曰：“此人死矣，可速焚瘗我住之。”僧
不能禁，遂焚之，其神夜返，身已焚，无复可生，每夜叫
呼曰：“我在何处？”基知之，开窗应曰：“我在此”神即附之，
聪明增前数倍，天文兵法一览洞悟，翊运为谋臣之
冠也。

《见闻录》：中官冯保客徐爵，久奉长斋。其未得罪之前
一年，忽见寸许童子行几上，惊问之曰：“吾乃汝之元
神也，汝不破斋，不得祸，否则祸旋及之矣。”已而蒲州
相公召饮，强之食，始破荤血。未几，遂以论奏逮下狱。

《庄子天地篇》：“执道者德全，德全者形全，形全者神全，
神全者圣人之道也。”

《达生篇》：“醉者之坠车，虽疾不死。骨节与人同，而犯害
与人异，其神全也。”

《徐无鬼篇》：无鬼见魏武侯，武侯曰：“先生居山林久矣，
今欲干酒肉之味邪？”徐无鬼曰：“无鬼未尝敢饮食君
之酒肉，将来劳君也。君曰：‘何哉？奚劳寡人’？”曰：“劳君之
神与形。”武侯曰：“何谓邪？”徐无鬼曰：“天地之养也，一君
独为万乘之主，以苦一国之民，以养耳目鼻口。夫神
者，不自许也。夫神者，好和而恶奸。夫奸，病也，故劳之。”
《淮南子俶真训》：“神者，智之渊也，渊清则智明矣。神清
者，嗜欲弗能乱。精神已越于外，而事复返之，是失之
于本，而求之于末也。”今盆水在庭，清之终日，未能见
眉睫，浊之不过一挠，而不能察方圆。人神易浊而难
清，犹盆水之类也。况一世而挠滑之曷，得须臾平乎？
《谭子化书》：“虫之无足，蛇能屈曲，蛭能”掬蹙，蜗牛能蓄
缩。小人所以见其机，由是得其师，可以坐致万里而
不驰。是故足行者有所不达，翼飞者有所不至，目视
者有所不见，耳听者有所不闻。夫何故？彼知形而不
知神，此知神而不知形。以形用神则亡，以神用形则
康。

《东坡志林》：赵贫子谓人曰：“‘子神不全’。其人不服。”曰：“吾
僚友万乘，蝼蚁三军，糠秕富贵，而昼夜死生，何谓神
不全乎？”贫子笑曰：“是血气所扶，名义所激，非神之功
也。”明日问其人曰：“子父母在乎？”曰：“亡久矣。”“尝梦见乎？”
曰：“多矣。”“梦中知其亡乎？抑以为存也？”曰：“皆有之。”贫子曰：“父母之存亡，不待计议而知者也。昼日问子，则不
思而对；夜梦见之，则以亡为存。死生之于梦觉有间
矣。物之眩子而难知者，甚于父母之存亡。子自以神
全而不学，可忧也哉！”予尝与其语，故录之。

《玉涧杂书》：陶渊明作《形影相赠与神释》之诗，自谓世
俗惑于惜生，故极陈形影苦，而释以神之自然。形赠
影曰：“愿君取吾言，得酒莫苟辞。”影赠形曰：“立善有遗
爱，胡可不自竭？”形累于养而欲饮，影役于名而求善，
皆惜生之弊也。故神释之曰：“日醉或能忘，将非遐龄
具。”所以辨养之累曰：“立善尝所欣，谁当为我誉。”所以
解名之役，虽得之矣，然所致意者，仅在遐龄与无誉。
不知饮酒而寿，为善而皆见知，则神亦可汲汲而从
之乎？似未能尽了也。是以及其知，不过纵浪大化中，
不喜亦不惧，应尽便须尽，无复独多虑，谓之神之自
然耳。此释氏所谓断常见也。此公天姿超迈，真能达
生而遗世，不但诗人之辞，使其闻道，更进一关。则其
言岂止如斯而已乎。

《文公政训》因人之昏弱而箴之曰：“人做事全靠这些
子精神。”

《爱日斋藂抄》：陈无已云：“世人以痴为九百，谓其精神
不足也。”项平仲《家说》云：“注司业言：九百，草书乔字也。”
朱彧《可谈》云：“青州王大夫为词鄙俚，每投献当路以
为笑具季父为青掾，王亦与诗。他日季父见其子，谢
之。其子曰：‘大人九百乱道，玷渎高明’。”盖俗谓神气不
足者九百，岂以一千即足数耶？

《霞外杂俎》：人身元神出入目中，五脏精华亦聚于目，
故《阴符经》曰：“机在目。”《道德经》曰：“不见可欲，而心不乱。”
是以内养之法，常要两目垂帘，返光内照，降心火于
丹田，使神气相抱。故太元养初一曰：“藏心于渊，美厥
灵根。”夫藏心于渊，神不外也。

古言“形神相守则生，相反则病，相离则死。”

《读书镜》，《列子》谓孔子废心而用形，谓心不著于物而
废之矣，唯用形以应物而经。又有天人礼枯骨者，偈
云：“汝是前生我，我今天眼开。宝衣随念至，玉食自然
来。谢汝昔勤苦，令吾今快哉。散花时再拜，入世莫惊
猜。”又有饿鬼鞭死尸者，偈云：“因这臭皮囊，波波劫劫
忙。只知贪快乐，不肯暂回光。白业锱铢少，黄泉岁月
长。直须痛棒打，此恨猝难忘。”此言化俗则可，以为诚
然则不可。何则？人神托于形骸之中，所以用形骸者
皆神也。譬如匠人用斧斤，用之而善，则为善器；用之
不善，则为恶器。故为天人者，用形骸者也；为饿鬼者，
不善用形骸者也。其得其失，皆在一心，及其受报，而
礼之鞭之，亦何益？若吾孔子之废心“而用形”，又并形
骸俱化矣。

安得长者言：黄帝云：“行及乘马，不用回顾则神去。”今
人回顾功名富贵，而去其神者，岂少也哉？

“读书不独变人气质，且能养人精神”，盖理义收摄故
也。

偶谈司马温公《资治通鉴》，且无论公之人品政事，只
此闲工夫何处得来？所谓“君子乐得其道，故老而不
为疲”也。亦只为精神不在嗜好上分去耳。

“天下唯圣贤收拾精神，其次英雄，其次修炼之士